Papersnake/gushiwen huggingface dataset:
夜雪泛舟游南溪
韦庄（唐代）

大江西面小溪斜，入竹穿松似若耶。两岸严风吹玉树，

一滩明月晒银砂。因寻野渡逢渔舍，更泊前湾上酒家。

去去不知归路远，棹声烟里独呕哑。
跋某人诗卷
刘克庄（宋代）

元祐赋律古，熙宁经义新。
请君忙改艺，诗好误终身。
颂古二十一首 其一
释心月（宋代）

兄难兄，弟难弟。马祖真，只这是。撼动西江十八滩，水面无风波自起。
示阿泰三首
陈造（宋代）

官上依然四壁空，讼庭人寂每从容。
看家不为穿窬计，老去登临分外慵。
刘知监端午前一日以诗送甜苦笋末章有谢绝香蒲与酒壶之句以五绝句送酒 其三
许及之（宋代）

新来怀抱少人知，自入修门未有诗。鸠自呼晴蛙唤雨，羡君湖上看西施。
文宣王及其弟子赞
宋高宗（宋代）

升堂惟光，千乘惟权。
陵暴知非，委质可贤。
折狱言简，结缨礼全。
恶言不耳，仲尼赖焉。
春晴二首
郭印（宋代）

春工又是一番新，满目韶光欲醉人。
风唤鸣禽争暖日，雨粘飞絮著香尘。
老来情绪元知别，酒后形神始觉亲。
独向小斋书咄咄，无端燕子往来频。
宛转歌 其二
郎大家宋氏（唐代）

日已暮，长檐鸟声度。此时望君君不来，此时思君君不顾。

歌宛转，宛转那能异栖宿。愿为形与影，出入恒相逐。
喝火令
王时翔（清代）

古陕传高士，东郊问草堂。红泉绿树好襄羊。曾掩松扉双扇，不肯见君王。

胜地留陈迹，征轮绕别肠。樊村泾口小柴庄。也有梅花，也有碧苍筤。

也有清溪斜抱，明月在回廊。
海上人知浴求颂
释正觉（宋代）

温温气象半篙津，匏杓调和冷暖匀。
直得通身浑是水，端知赤暖了无尘。
风埃面目揩磨净，丘壑形骸洗濯春。
妙触宣明佛子住，首楞严会有斯人。
刘春台太守州治有大观天日近雄胜海山连之联因十咏其韵简上 其六
赵完璧（明代）

风流儒雅慕豪雄，勋业文章海岱空。天地无私人似约，仲舒端合到天东。
咏物十首 其九 萤
蒋春霖（清代）

偶乘纤月落，都傍古帘旌。叶底沾微露，墙阴弄小明。

避秋知梦短，近水斗身轻。莫谓西风烈，明年草又生。
次韵答翟公巽见戏
慕容彦逢（宋代）

鞘中长铗鸣，将军出天山。前驱七萃士，铁衣照朱颜。

万马饮瀚七，丸泥封玉关。何必学孙吴，功成谈笑间。

西顾净无尘，仰视太白閒。归来佐天子，坐使淳风还。
和马丈游刘园
仲并（宋代）

槐柳参差覆地阴，薰风院落日沉沉。
酒余不觉愁何在，花底直沉春可寻。
江水无情犹北渡，淮岑相对漫南音。
凭高最动归与念，卧听疏蝉出晚林。
过方广寺
丘葵（宋代）

故人昔日此留题，因入招提为觅诗。石鼓长存僧屡换，窟泉尚在马安之。

风檐落叶仍唐桧，苔壁生尘且宋碑。蝴蝶不知春已去，过墙犹顾旧花枝。
初入鼎湖赋事
成鹫（清代）

羚羊峡束牂牁注，群峰阖辟如门户。雾蒸霞蔚庆云深，龙降虎伏师王踞。

相闻邃古轩辕翁，此地曾来开鼓铸。范成神鼎即登遐，留与空王作常住。

云顶老人手眼高，开辟恰当无佛处。一区金地万山中，丹梯锁断红尘路。

钟磬出林天籁空，松杉匝地秋声聚。磴转羊肠过九回，石横虹影凡三度。

芒鞋踏破岭头云，铁钵饶探石中乳。隔山隐隐有人声，举头乍与孤僧遇。

手携杖笠摘茶回，相呼相唤同归去。白犬林间不吠人，玄豹山中方泽雾。

三堂寂历四门开，百万人天拥调御。孤峰顶上铁浮屠，多宝庄严万德具。

七层六面面一灯，灯灯相映交回互。天花天乐下香台，设利流辉遍赡部。

夜来宝镜出匣光，高挂东山无影树。一时龙象斫额看，争向指中寻顾兔。

无端笑倒老瞿昙，直下金轮行七步。大家稽首大法王，不辨龙蛇与缁素。

归堂坐爱月孤明，板响钟鸣天又曙。起来却与老僧期，策杖前峰观瀑布。

水帘朝捲风雨生，石发晴梳鱼蛤露。坐久不知云出门，百衲惊寒毛发竖。

山穷水尽悄无人，侧耳如闻隔溪语。绝壁闻声不可寻，断崖欲度难飞渡。

攀藤直上最高峰，始会蒲团好安措。半閒云住半閒僧，品字柴头三橛芋。

山僧久拟谢尘绿，是处真堪送衰暮。自信贫儿免盗憎，薄福不消神鬼护。

但须半把茅盖头，誓不因人求解悟。归来举似阿阇黎，多谢山中好盐醋。

愿将骨董换空拳，拚与人张杂货铺。
予以壬戌六月十四日入都门癸亥五月十四日去
陆游（宋代）

三百六十日，扶衰得出都。
略无新伎俩，仍是旧形模。
世事蛮攻触，人情越事吴。
勿言蓴菜老，檥棹醉湘湖。
送明甫赴铜铅场六言七首
刘克庄（宋代）

文度何须膝上，阿奴姑可目前。
载驰载驱王事，一喜一惧父年。
赠刘东之宪副
何景明（明代）

浮生能几见，孰谓别离轻。远道惟长剑，寒宵共短檠。

旌旗临汉水，雨雪度秦城。乡井衣冠少，分携益怆情。
将游上封先寄南台珏老
胡寅（宋代）

淅淅风摇玉露秋，尚怀分柿半山不。
众香肯共维摩饭，元亮聊山惠远游。
荟蔚雕零岩壑露，佩环清越涧泉幽。
青鞋本自无泥滓，更约诸峰最上头。
口占三首
赵蕃（宋代）

溪头柳依依，溪畔草离离。
草木本何与，行人自愁思。
送陈樵校书归泉州
曹松（唐代）

巨塔列名题，诗心亦罕齐。
除官京下阙，乞假海门西。
别席侵残漏，归程避战鼙。
关遥秦雁断，家近瘴云低。
候马春风馆，迎船晓月溪。
帝京须早入，莫被刺桐迷。
三山望金陵，寄殷淑
李白（唐代）

三山怀谢脁，水澹望长安。芜没河阳县，秋江正北看。
卢龙霜气冷，鳷鹊月光寒。耿耿忆琼树，天涯寄一欢。
过黄粱祠
郑珍（清代）

乌帽黄尘正月尾，晓风晴日吕仙祠。车中一觉还山梦，正及村前饼熟时。
还乡有作二首 其二
葛胜仲（宋代）

孑孑携家反故园，尚沾荣禄愧空飧。官閒未办夸腰组，车过常先下里门。

涂巷依然榆社旧，屋庐犹喜枳篱存。浮生孰似还乡乐，謦欬吾前尽弟昆。
荅杨奉礼
韦应物（唐代）

多病守山郡，自得接嘉宾。不见三四日，旷若十馀旬。

临觞独无味，对榻已生尘。一咏舟中作，洒雪忽惊新。

烟波见栖旅，景物具昭陈。秋塘唯落叶，野寺不逢人。

白事廷吏简，闲居文墨亲。高天池阁静，寒菊霜露频。

应当整孤棹，归来展殷勤。
答委章和寄同舍韵
孙应时（宋代）

论交万里外，意气薄云天。
孤舟日已远，拥书夜无眠。
骊珠从何来，光景明一种。
椟藏怀永好，欲报心茫然。
寒林石屏风
刘敞（宋代）

屏风画山皆任假，寒林石屏自然者。苍纹绀脉乱交加，短树高枝自潇洒。

观者宁分画与非，但怪奇妙非人为。

又疑古苔著石瘦，何得本末无纤遗。桑田变海松柏死，寒暑不及荣枯期。

佳哉大钧育群类，埏镕精巧无巨细。天真通貌皆生成，俗师笔墨那形似。

居人幽独最相宜，朴厚远谢雕镂姿。城中云母屏更好，慎勿浪示豪家儿。
和潘簿旅怀
虞俦（宋代）

朔风动关塞，羁人先自知。
忘情须我辈，了事岂儿痴。
雁信凭谁寄，蛩吟暗自悲。
遣排消底物，不饮复何为。
再用前韵 其三
李弥逊（宋代）

努力避喧遭掣肘，强颜追好得嗔拳。交情只有春风厚，千里随人不用钱。
约圆机不至将出游鸡头山作二绝句
晁说之（宋代）

君知我亦有柴关，我岂输君独自闲。
把笔何人凤尾诺，杖藜望我鸡头山。
立夏后熟甚既而楝花风作极寒
舒邦佐（宋代）

炎官司印未十日，暑气駸駸著病翁。
卷地吹来忽惊散，今朝还遇楝花风。
野航
吴希贤（明代）

半世高情付野航，渚云沙鸟此徜徉。晚来亭馆疑无路，秋在芦花月似霜。
送欧仲策别驾之任太平
韩日缵（明代）

昔日刺方州，黔陬欣遗躅。坎坛胡为尔，去去丽江曲。

督邮官不薄，幽瘼恣遐瞩。况折陶令腰，兼展士元足。

露冕行春郊，绿畴翠如浴。佩刀怀伊人，令德庶可续。

顾敷玄化洽，革彼獠夷俗。
高塘桥
高衡孙（宋代）

碧荷色犹懒，紫花香渐多。
过桥通故里，分界入新河。
土润何功治，沙平不用磨。
衣冠今已矣，从此想鸣珂。
送荆南从事之岳州
吴融（唐代）

秋拂湖光一镜开，庾郎兰棹好徘徊。

遥知月落酒醒处，五十弦从波上来。
邀敦复小酌为别
郭祥正（宋代）

三年同赏梅，梅花烂晴雪。一日言北归，梅黄雨初歇。

谁将金弹丸，缀在绿枝上。结实胜开花，邀君更同赏。

食梅齿牙软，衔杯奈离忧。过江桃李熟，回首忆梅不。
念奴骄
苏轼（宋代）

凭高眺望，见长空万里，云无留迹。
桂魂非飞来光射处，冷浸一天秋碧。
玉宇琼楼。乘鸾来去，人在清凉国。
江山如画，望中烟树历历。
我醉拍手狂歌，举杯邀月，对影成三客。
起舞徘徊风露下，今夕不知何夕。
便欲乘风，翻然归去，何用乘鹏翼？
水晶宫里，一声吹断横笛。
武牢道中
韩维（宋代）

春寒驱传马，西度虎牢关。
草树高低雪，烟云左右山。
英豪攻战地，风物笑谈间。
俯仰看今古，翛然百虑间。
怀何龙友太史因李太史付寄
伍瑞隆（明代）

与君曾有十年期，今日真能称往时。天下论才如尔少，匣中看剑喜吾知。

应教翰藻争金石，渐有风猷属鼎彝。旧社李生还并署，春风岐路益相思。
用折枢韵呈李丞相二首 其一
张元干（宋代）

参陪仍许瘦筇支，长者登临敢后期。钟断白云飞雨过，月生青嶂夜凉时。

心知胜地都忘睡，喜听连床共和诗。莲社风流增荔子，馀生长健更何为。
宗武生日
杜甫（唐代）

小子何时见，高秋此日生。
自从都邑语，已伴老夫名。
诗是吾家都，人传世上情。
熟精文选理，休觅彩衣轻。
凋瘵筵初秩，欹斜坐不成。
流霞分片片，涓滴就徐倾。
益公道人相见信安道温陵旧游出示近诗因次其韵 其一
朱熹（宋代）

别来几度见归鸿，岁月悠悠一梦中。莫道相望湖海阔，争知千里不同风。
偈颂一百二十三首
释崇岳（宋代）

十五已前取不得，十五已后舍不得。
正当十五日，筑著磕著七花八裂，
明眼衲僧只得一橛。
送松月伍中丞致仕还松滋
边贡（明代）

中丞乡土接荆州，门对青山俯碧流。名盛古来须勇退，兴高今去且閒游。

寒松独偃陶潜径，皎月长随范蠡舟。匣剑酒酣休暂拔，斗间龙气正横秋。
访杨先辈不遇因至石室
陆游（宋代）

访客客已去，追凉成独行。
衣冠严汉殿，草木拱秦城。
古甃苍苔滑，空庭落日明。
出门还戃恍，列屋打碑声。
十竹
释清顺（宋代）

城中寸土如寸金，幽轩种竹只十个。春风慎勿长儿孙，穿我阶前绿苔破。
留山间种艺十绝
刘克庄（宋代）

羞与春华艳冶同，殷勤培溉待秋风。
不须牵引渊明比，随分篱边要几丛。
偶书寂音堂壁三首 其二
释德洪（宋代）

寂音閒杀益风流，寒涕垂膺懒更收。得失是非都放却，死生穷达信缘休。

湘中戏剧三千首，海上归来十二秋。斋罢展单吾自课，暮年眠食更何求。
踏云行 赠罗家庄梁秀才叔侄处化地建庵
王丹桂（金朝）

长岭峰前，罗家庄后。来山去水真明秀。而今若把道庵修，他年真引神仙凑。为写新词，聊充赞祝。福缘善庆从来有。叔侄暂结有为缘，子孙
奉陪知府内翰至卞山有诗五首 其五 夜归
程俱（宋代）

日入三籁息，群山郁苍苍。巾裾湿烟雾，宛转度涧冈。

涓涓暗泉鸣，冉冉松筠香。林梢吐纤月，露叶琐碎光。

归来叩禅扉，幽灯对绳床。相羊有馀适，笑咏白雪章。
冬夜读几案间杂书得六言二十首
刘克庄（宋代）

南朝有脂粉气，李唐夸锦绣堆。
接休文声响去，梦太白脚板来。
疏影 梅影，用红豆树馆韵
易顺鼎（清代）

胎禽倦舞。正几枝照水，寒意如许。篱院黄昏，不是亏他，香来没许寻处。

情仙萼绿妆成夜，漫比到、世间眉妩。只教伊、郑重华年，休让玉箫吹去。

到此全空色相，怕无多影事，也被春误。和病和愁，成梦成烟，毕竟有何情趣。

缟衣人远扉空闭，剩茜雪、一痕飘暮。看万山、寒月如潮，中有香魂欲语。
和梁签判颍州西湖十三题·涵春圃
苏颂（宋代）

桃李阴阴一水涯，因人封殖更繁华。
湖光凝碧花飘锦，春物惟应此地嘉。
潇湘八景·远浦帆归
宋宁宗（宋代）

劈箭风帆下，春江不尽流。
客来登快阁，天际识归舟。
裂眥明千里，观身等一沤。
斜阳疏木外，五两不迟留。
食荔枝 其二
王十朋（宋代）

妃子园中荔子奇，莫因名号起猜疑。清时入坐非尤物，一洗烟尘赖好诗。
和萧伴读秋夜有怀雷道夫时雷从朝京
杨士奇（明代）

北极迢遥直帝京，故人离阔渺脩程。望随流月秋俱满，思触凉脩夜转生。

一派笳箫川上合，九重宫殿日边明。从知谢眺怀西府，对景题诗并有情。
广川夫人挽诗二首
汪藻（宋代）

壸范闺风照里闾，来嫔文伯荐牢蔬。眼看再世登词掖，身得三朝锡命书。

忽报孟轲陈后鼎，漫劳潘岳赋闲居。遥知京兆新阡上，千两争看会葬车。
闻韩正伦检正挂冠感叹故交怅然久之偶成三首
岳珂（宋代）

驾轺老子久婆娑，坐听笙歌拥绮罗。
十里西凉忆如意，百年南国比流梭。
吞声有恨哀蒲柳，纪节无人废蓼莪。
寂寞丹心耿梅月，挑灯频问夜如何。
过来贤阁有感
李弥逊（宋代）

面熟前山小髻螺，彩衣竹马旧经过。
回头四十年中事，清泪空如白发多。
又中秋分韵得处字
高斯得（宋代）

西风涤残㶼，秋水静如滤。客心悲未央，感兹年芳去。

聊携池上酌，相与豁烦虑。我殽楚以陈，曾未举前箸。

延首视太清，飞娥已来御。屏翳虽放纷，不敢捩眼觑。

清辉岂不佳，祇益畸人苦。故乡值良辰，辄与亲昵醵。

转蓬随天风，异县不可据。明年看清光，那知又何处。
辟雍诗三章章四句
周旋（明代）

湜彼其流，有环辟雍。天子戾止，穆穆其容。

穆穆其容，于焉问道。弗烦弗勤，有师有保。

有师有保，圣学缉熙。烝哉元后，允怀于兹。
古意寄盛希道翰林
周用（明代）

芙蓉夹岸香风起，遥忆美人千万里。有意相逢竟不逢，霞光倒醮秋江里。

金缸不照别离心，瑶琴独弹清思徵。漏滴铜壶五夜钟，声声乾鹊报新喜。
游华岩庵
吴鸿潮（明代）

烟笼佛阁碧层层，三月春残两度登。懒慢那堪逢俗客，等閒只合对高僧。

风飘麦垄数竿竹，月挂花龛百尺藤。欲剪新荷裁短褐，癯癯只影似寒冰。
次韵和常父渡江寄经父
孔平仲（宋代）

江风初息浪花低，轧轧扁舟犯晓鸡。想得蓬莱秋睡觉，暖寒方索玉东西。
绮罗香·醇士次余此阕。东坡诗云：虚白堂前合抱花。秋风落日照横斜。秋风渐高，花容如旧。叠前韵答之
王用宾（宋代）

枫殿丹迟，蓉城锦褪，寒艳还浮幽圃。唾袖成华，借问婕妤谁妒。

共白傅、明月兰堂，疑子建、朝霞洛浦。语渔翁、不是桃源，莫睡流水误红树。

林泉同此寂寞，又照秋风落日，横斜如故。不老春光，怎入四时花谱。

纵落红、漂泊空山，犹化作、怨鹃啼主。凑工夫、勾点繁璎，日教门镇杜。
题敬荣堂
李柘（宋代）

周君筑室东南隅，训友仲季勤诗书。求名于我我不语，为君邈取棠棣图。

棠棣诗成喻恩义，郑氏笺诗寓深意。上华下萼两相扶，枝干光华能覆庇。

兄弟本是同枝生，譬诸华萼齐敷荣。蔓草难图段不弟，尺布可缝嗟尔兄。

君家昆仲俱秀敏，愿笃萱堂眉寿庆。勉旃覆弟有馀荣，戒尔事兄须尽敬。

数椽雅谈标新题，为君更作敬荣诗。敬荣之善不可独，馀波亦诏吾痴儿。
琮师送至城月驿戏成两绝句以答其意 其二
李纲（宋代）

好住湖岩摄此心，有缘终会有知音。梁溪老去孤峰顶，月白风清难更寻。
潍县访韩公复，出吟樱桃园，追寻不遇作
李宪噩（清代）

公复先生城南住，驱马东寻铁牛渡。剥啄空林门不开，牧童指牛樱桃树。

原头一径八烟微，每日先生扶醉归。村村落照不知处，红叶满山秋雁飞。
吕不韦春秋
张载（魏晋）

秦市金悬鲁史修，措辞当日两难求。
书传果在西迁后，锥口诸儒未必休。
丑奴儿（对雪和彦逢弟）
王之道（宋代）

青腰似诧天公富，奔走风云。银界无痕。委巷穷山草木春。

玉楼不怕歌茵湿，笑语纷纷。须放他们。醉里冰姿光照人。
鹧鸪天（昙少云丈室观李子永见赠佳阕，走笔次韵）
史浩（宋代）

画角梅花曲未终。霜严飞落五更风。谁知林外鸡三唱，推出红轮海上峰。

官一品，禄千钟。此时分付荷重瞳。更教赐子云南境，绝胜湖边九里松。
宫词
王仲修（宋代）

云娇烟懒雨初晴，环碧风轻细浪生。
尽日黄鹂不飞去，万年枝上听箫声。
春怀赋得冰雪莺来晚春寒花较迟十字 其九
王安中（宋代）

吾宗有子明，粉泽乏外貌。白衣罢秋赋，深林藏雾豹。

谈经亦微诙，乐实在名教。拟之金马生，笑云恐差较。
出城送客过故人东平侯赵景珍墓
黄庭坚（宋代）

朱颜苦留不肯住，白发正尔欺得人。
婵娟去作谁家妾，意气都得一聚尘。
今日牛羊上丘垄，当时近前左右嗔。
花开鸟啼荆棘里，谁与平章作好春。
赋得七月既望泛舟赤壁
刘介龄（明代）

赤壁坡仙两度游，赋成白雪映清秋。当年胜事空流水，此日高清更泛舟。

咽月洞箫声袅袅，横江孤鹤梦悠悠。一尊乘兴重怀古，那问黄州定粤州。
泊秋江
贯休（唐代）

岸如洞庭山似剡，船漾清溪凉胜簟。

月白风高不得眠，枯苇丛边钓师魇。
辛卯除夜
戴表元（宋代）

腊月今年只今夕，春风明日是明年。
狂歌把酒屠苏地，醉眼看梅雾淞天。
碧玉千壶喧坐次，红牙六博斗飞钱。
头顾雪白心情在，听说承平一惘然。
怀英太守天彝广行不至 其四
张澯（明代）

雪焰飘飘舞，梅魂默默催。一心随斗柄，特地望春回。
闲庭 其一
永瑆（清代）

漠漠闲庭纳景宽，玉阑干外水光寒。春来别有双梅树，欲寄情深落笔难。
将归操
王世贞（明代）

美哉水洋洋兮，中有潜龙变无方兮。饵欲蔽灵黯行藏兮，黾蚁伏窥胡弗祥兮。

盍归乎来惠吾党兮，息魄虞渊众趋冥兮，加我数年绍馀光兮。
陕下厉玄侍御宅五题。吟诗岛
姚合（唐代）

幽岛藓层层，诗人日日登。坐危石是榻，吟冷唾成冰。

静对唯秋水，同来但老僧。竹枝题字处，小篆复谁能。
和至卿叙述三首
王炎（宋代）

襟期难与俗人论，摆落浮名莫绊身。
妙理自能中酒圣，清谈不肯问钱神。
世情一任手翻覆，此道元如肘屈伸。
隐约形容不枯槁，只应胸次有阳春。
早登望嵩楼望少室雪畏风不敢招客
张耒（宋代）

临汝城中春雪消，望嵩楼上对岧峣。已披氛雾呈孤秀，未许春寒上泬寥。

子晋玉笙如不隔，浮丘仙袂欲相招。便思唤客同清赏，苦畏春风入敝貂。
端午同子宣平岚榭晚酌望南山而有作
张商英（宋代）

相见常嗟相聚稀，平岚危榭对斜晖。牛羊遍野草初绿，槐柳成阴春已归。

顶上绯生麋角解，嘴边黄尽燕初飞。白头共作天涯客，几向南山咏式微。
何氏悦亭咏柏
黄庭坚（宋代）

涧底长松风雨寒，冈头老柏颜色悦。
天生草木臭味同，同盛同衰见冰雪。
君莫爱清江百尺船，刀锯来谋岁寒节。
千林无叶草根黄，苍髯龙吟送日月。
次韵木蕴之状元义乌道中一首
喻良能（宋代）

奔走尘埃老未休，每思上下两岩稠。
关心簿领三书考，回首家山两换秋。
搘腹自怜鹪鼹小，江湖谁计雁凫留。
又遮西日长安去，惭愧平生马少游。
大江东去（题项羽庙）
黎廷瑞（宋代）

鲍鱼腥断，楚将军、鞭虎驱龙而起。空费咸阳三月火，铸就金刀神器。垓下兵稀，阴陵道隘，月黑云如垒。楚歌B278发，山川都姓刘矣。

悲泣呼醒虞姬，和伊死别，雪刃飞花髓。霸业休休难不逝，英气乌江流水。古庙颓垣，斜阳老树，遗恨鸦声里。兴亡休问，高陵秋草空翠。
范女哀辞
杨万里（宋代）

有齐石湖之季女兮，肇葰茂而青葱。兰茁芽以芬播兮，玉在璞而光融。

茹采蘋以为粻兮，筑内则为之宫。乐彤管以俶载兮，逝将眇青竹而论功。

制菡萏以为裾兮，裼之以秋江之芙蓉。纷蕙纕而菊佩兮，岂江蓠揭车之与缝。

掇袤丈之朔雪以澡德兮，袭万壑之清冰而在躬。

耿吾独传中郎之素业兮，岂曰矜萧然林下之风。

沛吾乘乎桂舟兮，无小无大焉从吾公。何若而人之不淑兮，奄一疢而长终。

忍舍兰陔之孝养兮，莽玉女宓妃之与从。父曰嗟予膳之孰视兮，母曰嗟予命之畴同。

衋两亲之哀潸兮，遗九宗之长恫。蹇石湖之恸而莫之释兮，小极而隐几乎书之丛。

梦漂漂而行远兮，求吾儿乎四方上下之青穹。杳碧海之际天兮，岿三山之倚空。

蓬莱方丈之攸宅兮，浮金宫银阙之崇崇。若有人乎山之阿兮，飞腾往来而不可逢。

羌可逢而不可执兮，若迥映乎复朣胧。摘玉李而弄金波兮，遨嬉乎倒景有无之濛鸿。

忽临睨乎旧乡兮，望见石湖之仙翁。泫初咷而后哂兮，唁吾翁乎奚戚容。

繄天地万物之逆旅兮，儿与翁父子适相值于逆旅之中。

汩倏合而忽分兮，邈千变万化而何穷。淬割愁之剑而不满一笑兮，非我翁春日览镜大篇之舂容。

翁顾笑而惊寤兮，皦寒日其生于东。
同赵伯充游曲水赵氏庄分韵得抱字
苏过（宋代）

三春失行乐，风雨与病恼。忽惊节物改，树密莺声老。

滥陪闲中节，载酒寻芳草。东郊纵所适，苍莽事幽讨。

谁欤有隐居，溪谷相郁缭。疏篱映脩竹，叩门许径造。

主人虽锄耰，好节自酒扫。结茅□□年，种木今合抱。

飘然佳公子，忽弄松风操。丝桐岂能尔，妙意超物表。

归途践危桥，月上千林缟。兹游非人寰，俗耳不可道。
观赦文
邹浩（宋代）

吾皇恭己奉三无，大赦敷天孰向隅。自顾归田夙遭遇，与人同庆倍欢呼。
梅四首
刘鉴（宋代）

休说逋仙两句工，冰瓯涤笔别形容。
清标骚客风前立，素面仙姝月下逢。
山店霜寒香扑马，溪桥水浅影如龙。
一□尽是寒凝结，金鼎无盐味更浓。
赋黄香梅绝句八首正月二十三作时筑楼居将就
李壁（宋代）

树绕高花兀老苍，风流旧日汉黄香。
虽非有意争妍暖，岂是无心避雪霜。
酬郭内翰上陵还诗
何景明（明代）

帝遣朝陵日，暂辞供奉班。楸梧开玉殿，云雾宿春山。

晚向松间散，晴从花下还。知君有佳句，传和五陵间。
暮春王茂叔相过
何景福（元代）

春事遽如许，相过忽偶同。四檐留客雨，一径落花风。

病骨缘诗瘦，愁颜借酒红。抟沙宁久聚，明日又西东。
无为军王從事
杨亿（宋代）

奏牍曾蒙乙夜观，擅场文价在金銮。
貂裘岁久京尘暗，鹢路风高旅翮残。
取酒黄金都已尽，食鱼长铗更须弹。
时清水国无书檄，谁见挥毫一据鞍。
送强甫赴惠安六言十首 其二
刘克庄（宋代）

予夺平心足矣，痛痒以身体之。薤本何须先拔，蒲鞭不可妄施。
鹦鹉
白居易（唐代）

竟日语还默，中宵栖复惊。身囚缘彩翠，心苦为分明。

暮起归巢思，春多忆侣声。谁能拆笼破，从放快飞鸣。
次韵秦少游学士 其一
释道潜（宋代）

数幅生绡上，形容万态心。坐窥天下胜，何用远登临。
呈同院诸公 其三
柳子文（宋代）

官辍蓬莱直，身从帝所回。文章孔庭奥，事业傅岩隈。

多士朝廷念，诸公殿阁来。英雄须入彀，应有济川才。
官军行
汪琬（明代）

乱飞沙禽吠村狗，官军夜逾谷城口。
大船小船争避行，长年吞声复摇手。
锦袍绣箙月中明，牛肉粗肥挏乳清。
胡琴遍伊凉曲，尽是冰车铁马声。
河桥
张问陶（清代）

林壑簇天半，鸟路青濛濛。冒雨望绝顶，开翼愁飞鸿。

一峰入云望，灵怪安可穷。缘梯追俊鹄，岈然如出笼。

不惊奇险失，忽讶桃源通。山桥隔浓柳，雁齿参差红。

人牛卧大石，高树为之宫。桑麻乐世外，鸡犬鸣空中。

烟霞随地足，胡为随转篷。以骨誓青山，不隐非英雄。
北塘遇大风
陈毓瑞（清代）

晚窗独坐意徘徊，忽听风声蓦地来。拔木冲霄山岳撼，天公著意扫尘埃。
幽居杂题
陆游（宋代）

开岁频风雨，清明气始和。
游山书半废，耽酒睡常多。
客去孙登啸，牛疲甯戚歌。
余生犹有几？尽底付渔蓑。
飞来寺 其二
郭棐（明代）

名山一眺欲攀萝，宿雨凄迷意若何。风动犀潭金锁冷，云封猿若紫烟多。

旧游有句慵题壁，新思无端且纵歌。回忆美人湘水上，鸣弦谁伴鼓云和。
湘江斑竹
吕本中（宋代）

湘江江上数重山，山远云深缥缈间。帝子不归肠欲断，竹梢空染泪痕斑。
陪驾幸五台
允礽（清代）

凤刹虹幡碧落悬，盘空磴道白云穿。上方恍在诸天外，积雪疑云太始前。

山号清凉澄法界，地开功德引飞泉。曼陀花雨纷纷落，总为君王种福田。
蓝田溪杂咏二十二首。竹屿
钱起（唐代）

幽鸟清涟上，兴来看不足。新篁压水低，昨夜鸳鸯宿。
送友
赵绍祖（清代）

相饯出城西，攀折长亭柳。别意不可言，饮此一杯酒。

广陵潮送木兰舟，黄河五月如清秋。试听鹧鸪无远近，关山明月好回头。
再次转庵韵
许及之（宋代）

能诗何殊臂使指，得句不愁人背毁。诗何缘瘦道自肥，谁嘲饭颗山前甫。

誓不惊人死不休，言是良工心独苦。骊黄牝牡元不问，智诈勇贪俱可使。

合时端如锥画沙，悟处快于瓴建水。赵诗平澹谢奇古，所以吾侪誇絜矩。

转庵更是可怜人，诗眼既高窥字髓。我生何能补一字，君美非溢私两喜。

更须传抄及同社，定不惊嗟斯是取。骚坛摩垒真几人，安能碌碌数馀子。
嘉泰壬戌上元日访全老於净林广福院观深传师
姜夔（宋代）

深衣跨羸骖，杳杳春山路。
入寺君未知，闲看移桂村。
深碑含秀润，隆画出神奇。
道人那得此，老子秘耽之。
杂曲歌辞 其三
李廓（唐代）

日高春睡足，帖马赏年华。倒插银鱼袋，行随金犊车。

还携新市酒，远醉曲江花。几度归侵黑，金吾送到家。
次韵次尹俊卿梅花绝句
王灼（宋代）

饭颗从嘲瘦，湘流独占清。
失身到东阁，聊复对簪缨。
綵塔赞
李纲（宋代）

释迦佛说妙莲华，从地涌出七宝塔。栏楯幡幢及龛室，宝玲璎珞震妙音。

四面皆出旃檀香，散天妙华以供养。佛以右指开塔户，出大音声却关钥。

多宝如来示全身，赞叹说法分半座。惟二如来共一塔，至今此会尚俨然。

何人建立窣堵波，种种严饰悉具足。綵缕萦结尺寸间，高广五百由旬等。

当知一念周圆时，胜妙功德已成就。若能瞻礼复回观，人人具此如来体。

至心持诵法华经，弹指真塔当出现。
證道歌 其一三四
释印肃（宋代）

般若锋兮金刚燄，无说无闻非顿渐。倚天长放白毫光，祈雨祈晴无不验。
途中遇雨
王十朋（宋代）

夜宿佛图市，晓穿山障中。泥愁行滑滑，雨厌落濛濛。

晚稻短长熟，野花深浅红。江西又湖北，马首几时东。
自横水洋出竹山亹
姚燮（清代）

纵横海线划群蛮，天险何须论地顽？待掷鹅毛沈弱水，谁摩虎脊控坚关？

缠烟星紫灯悬堞，割浪云赪烧满山。指日庚辰勷禹力，重埋铁鼎辟神奸。
宁宗郊祀二十九首 皇帝盥洗用《乾安》。
郊庙朝会歌辞（宋代）

皇帝俭勤，盥用陶瓦。礼神颂祗，奠币献斝。月鉴阴肃，醴液融冶。

挹彼注兹，礼无违者。
黄岩盛景则来为吾郡征官见示诗文因成一章
洪焱祖（元代）

昔我游公乡，瞻望弗及见。公今仕吾州，过从两不倦。

人生水上萍，邂逅随风转。端能相知心，岂在蚤识面。

高文久自珍，屡请容一眄。如升泰山顶，朝观海日眩。

云涛浮青红，光采生万变。新诗更圆美，花暖娇莺啭。

忽疑龙挂天，飞雨响银箭。呜呼此事难，补衮非袜线。

沉吟拊几案，便欲弃笔砚。终然齿未衰，犹冀骨可换。

跪请九还诀，昼夜锻复鍊。骖鸾侍远览，八极如抹电。

宁同井底蛙，局促自矜衒。
庐陵宗人尚夔晴江别号
张天赋（明代）

玉烛辉煌六合融，桃花流泛满川红。天光云影渊潜里，渔火丹霞夕照中。

明月夜深沉渚白，平沙春暖睡鸥浓。江湖廊庙人无异，出处从教易地同。
闲居漫兴五首 其二
浦瑾（明代）

雨熟枇杷树树香，绿阴如水昼生凉。客疏却喜阶苔厚，身懒初便簟竹光。

阳羡紫茶团小月，吴江白苎剪轻霜。投壶散帙还随意，消得人间白日长。
满江红·绣线添长
佚名（宋代）

绣线添长，屈指隔、书云三日。华堂里，十分佳气，葱葱郁郁。一点老人星正照，千年王母桃方实。向绮罗、丛里酌流霞，称觞客。凤雏贵，名仙籍。鸾诰宠，恩慈极。萃一门盛事，皆诗书力。芹泮珠曹争禄养，桂林雁郡催行色。看明年、两处寿筵开，长生节。
寄陈安道
韦骧（宋代）

同年同第复同门，计治同为待次人。一纪清时共濡滞，两身孤次各艰辛。

不要钟鼎须耕道，未遂山林为食贫。吾党襟期当自信，且随天意养轮囷。
奉和行经破薛举战地应制
许敬宗（唐代）

混元分大象，长策挫修鲸。于斯建宸极，由此创鸿名。

一戎乾宇泰，千祀德流清。垂衣凝庶绩，端拱铸群生。

复整瑶池驾，还临官渡营。周游寻曩迹，旷望动天情。

帷宫面丹浦，帐殿瞩宛城。虏场栖九穗，前歌被六英。

战地甘泉涌，阵处景云生。普天沾凯泽，相携欣颂平。
忆秦娥 寄虚白老人
黄玉润（清代）

春归早。枝头渐觉莺声老。莺声老。红稀绿暗，踏青人少。

惜花每向芳丛绕。韶华九十难长好。难长好。东皇一去，飘零尽了。
送南给事贬崖州
贾至（唐代）

畴昔丹墀与凤池，即今相见两相悲。

朱崖云梦三千里，欲别俱为恸哭时。
夜晴
梅尧臣（宋代）

新晴月正明，频听夜乌惊。
未向高枝稳，时为绕树声。
群飞自纷泊，众鸟不屏营。
躁静於焉见，谁能度物情。
除夜
齐己（唐代）

夜久谁同坐，炉寒鼎亦澄。
乱松飘雨雪，一室掩香灯。
白发添新岁，清吟减旧朋。
明朝待晴旭，池上看春冰。
春江
韩淲（宋代）

半阴天气近清明，柳色花光画不成。行到远村山尽处，一江春水縠纹平。
次沈侍郎游楞伽李氏山房韵 其一
朱熹（宋代）

喜陪后骑陟崔嵬，竹里泉鸣古寺开。吟罢苏仙头白句，天风更送好诗来。
过济源登裴公亭用闲闲老人韵四绝 其二
耶律楚材（元代）

珍玉参差照底寒，闲闲佳句继香山。湛然不揆真堪笑，也敢题诗列壁间。
经弟妹坟
贯休（唐代）

泪不曾垂此日垂，山前弟妹冢离离。年长于吾未得力，

家贫抛尔去多时。鸿冲□□霜中断，蕙杂黄蒿冢上衰。

恩爱苦情抛未得，不堪回首步迟迟。
踏莎行·梅倚江娥
朱敦儒（宋代）

梅倚江娥，日舒宫线。老人星唤群仙宴。泛杯玉友暖飞浮，堆盘群橘光零乱。听命宽心，随缘适愿。痴狂赢取身长健。醉中等看碧桃春，尊前莫问蓬莱浅。
盘云二首
白玉蟾（宋代）

今古无门闭是非，无心出岫已知机。
于今收拾归山谷，不逐春风上下飞。
金陵怀古二首
释善珍（宋代）

齐楼梁殿黍离离，王气潜随斗柄移。
秋雨狐藏宫井树，夕阳鸦立御园枝。
诗人闲管江家宅，宰相偏嫌蔡充儿。
青史鬼雄元不死，归来化鹤有谁知。
上黄堆烽
李益（唐代）

心期紫阁山中月，身过黄堆烽上云。

年发已从书剑老，戎衣更逐霍将军。
梦乡
章孝标（唐代）

家住吴王旧苑东，屋头山水胜屏风。

寻常梦在秋江上，钓艇游扬藕叶中。
赠献纳使起居田舍人（澄）
杜甫（唐代）

献纳司存雨露边，地分清切任才贤。舍人退食收封事，

宫女开函近御筵。晓漏追飞青琐闼，晴窗点检白云篇。

扬雄更有河东赋，唯待吹嘘送上天。
吊后山
汪梦斗（宋代）

生平不肯见王公，蒙被清吟道自尊。寂寞彭城非昔比，风流何处觅曾孙。
和普守勾辅元郎中见寄均逸亭诗
冯山（宋代）

春风猎猎卷双旌，太守开樽上子城。地僻养成山水趣，民和流入管弦声。

林花远近参差发，野景朝昏次第生。引领英游归未得，东溪遗恨几时平。
招隐二首 其二
卢襄（宋代）

日旋月转兮能几时，人间不可以久留兮，缁尘染予素衣。

何不以青苔之篇兮，歌白云之诗。玉书金简号仙籍兮，留芳名其庶几。

然后左苍龙而右青螭，飞羽盖兮张云旂。黄鹄引兮归瑶池，汝将舍此兮安之。
一翁亭歌
邹极（宋代）

一翁亭高半空住，老健身轻若平步。昔约隐者招不来，今日招魂返何处。

亭压峻岭出茂林，百里山水如镜聚。俯窥井邑在涧底，凤台狮子沈烟雾。

豁然气象心胸开，阴晴异景天际来。巧思难穷画工笔，冥搜不尽诗人才。

春归谷暖花卉乱，士女游嬉情烂漫。暑风清快秋思多，玉树琼楼雪中看。

时时独上凭危栏，为爱孤松不可攀。百年天畀作伴侣，偃蹇肯落尘凡间。

有时携琴坐松下，竹径虽扫门常关。风吹清韵月散影，家僮不至那知还。

有时为招三两客，对松置酒味松德。坏梁栋挠彼小材，大夫自是粗官职。

醉来摩松鳞触手，污松以官亦何有。许由洗耳常不嗔，伯夷饿死吾无取。

登亭自负只一翁，四海退者岂我同。多缘失志畏罪废，往往养誉要王公。

我由兰署出持节，按道适至亲庭中。亟遭大变仅存息，无复有意图勋庸。

遂沥丹诚叩天阙，乞得真馆栖玉隆。岁馀尚厌仕籍在，抽簪解组颜犹红。

是非荣辱自此杜，生事无忧付农圃。种蔬植果鸡鱼肥，日具宾庖式歌舞。

斯亭最后得景多，百年过半能几何。经营土木亦可止，尽取此生适而已。
孟知府令嗣求法名兴福
释崇岳（宋代）

兴福奇儿，福无边表。
一点灵台，青天月皎。
闻父老说兵
汪元量（宋代）

昔闻天兵入西蜀，鞞鼓乱挝裂岩谷。
金鞍战马踏云梯，日射旌旗红{上竹下敕}{上竹下敕}。
黑雾压城尘涨天，西方杀气成愁烟。
钓鱼台畔古战场，六军战血平三川。
天寒日落愁无色，将军一剑万人敌。
妇女多在官宫中，兵气不扬长太息。
残更
沈濂（清代）

感旧怀人百忧萦，梦回酒醒坐残更。窗纱月落镫油暗，惯听晨鸦第一声。
荒园有感
蓝仁（明代）

一片荒园战伐馀，主人流落未安居。春来漫拟桑麻长，岁久谁将蔓草除。

慨想农功难自弃，静看人事不如初。道旁时有栽瓜者，烟雨才分半亩锄。
呈刘子卿四首 其三
赵蕃（宋代）

王气东南盛，流风西北疏。往犹称旅寓，今乃逐乡闾。

要熟儿童听，惟传父祖书。如公不一二，安得亦相于。
即景
黄庚（元代）

篱落西风野老家，闲看景物感年华。
柳衰荷改芙蓉死，交割秋光与菊花。
鸿门宴同皋羽作
方凤（宋代）

项王重瞳气盖世，叱咤暗哑万夫废。
交何河山杯酒中，弱肉眈眈恣虎视。
帐列年爪吞鲸鼍，神锋技系光荡摩。
中有一人亦拔剑，是楚是汉舞婆娑。
须臾壮夫拥盾人，怒目而语眦尽裂。
项王煦妪无一言，楚国孤臣泪流血。
玉玦何劳再三举，拂衣竟作彭城死。
沐猴而冠何足云，君看五采成龙文。
对酒歌 其二
王廷陈（明代）

惠施已不作，庄生寡所宣。伯牙失钟期，抱琴谁为弹。

知人诚不易，知己良独难。周公辅王室，管蔡乃流言。

骨肉且不谅，他人固宜然。
游乐碛江中石洲
冯时行（宋代）

石出杖藜稳，沙暄牵兴长。
半江鸥鸟地，三峡水云乡。
携客撑烟艇，开樽俯绿塘。
便当从此去，烟雨钓沧浪。
再和元礼春怀十首
黄庭坚（宋代）

雨余花色倍鲜明，最是春深多晚晴。
美酒壮人如敌国，千金一笑买倾城。
登黄山凌□台送族弟溧阳尉济充泛舟赴华阴
李白（唐代）

鸾乃凤之族，翱翔紫云霓。文章辉五色，双在琼树栖。
一朝各飞去，凤与鸾俱啼。炎赫五月中，朱曦烁河堤。
尔从泛舟役，使我心魂凄。秦地无碧草，南云喧鼓鼙。
君王减玉膳，早起思鸣鸡。漕引救关辅，疲人免涂泥。
宰相作霖雨，农夫得耕犁。静者伏草间，群才满金闺。
空手无壮士，穷居使人低。送君登黄山，长啸倚天梯。
小舟若凫雁，大舟若鲸鲵。开帆散长风，舒卷与云齐。
日入牛渚晦，苍然夕烟迷。相思定何许，杳在洛阳西。
晋门。王茂弘
周昙（唐代）

韩魏荆扬日岂堪，胡风看欲过江南。

中原一片生灵血，谁秉王纲色不惭。
鹤食
赵庚夫（宋代）

鹤食从妻给，花窠课子锄。
绝粮缘买砚，止酒为耽书。
野服迎人懒，禅心涉世疏。
丹炉添火候，健似十年初。
里有蒋生者颇志于学迫于贫困吾叔德先见而怜
吴芾（宋代）

君不见昔日泰山孙先生，蹭蹬穷途道未行。
读书有志破万卷，穷锥无地可躬耕。
高堂亲老仰甘旨，未免道路长营营。
睢阳客舍一再过，牢落谁人如姓名。
文正范公真好士，一见宾阶喜气形。
深知先生非乞客，金在泥沙玉在荆。
底事穷年事奔走，厄贫废学诚可矜。
因留乡校周所急，奉亲为学使有成。
先生果不负公望，行益修兮经益明。
十年声名动廊庙，天下望之如日星。
一代儒宗君试数，谁不首以先生称。
向使不遇文正公，亦将因循埋没如腐萤。
吁嗟此风寂寞久，岂是亩亩无如先生之才能。
世人俗眼弃贫贱，胸中壮气空峥嵘。
吾家叔父特达士，汪汪伟量如沧溟。
比隣有蒋生，所志在穷经。
迫于饥寒故，无以赡亲庭。
不问师道己未足，聚训青衿已十龄。
锐志日已丧，尘事日已婴。
顾虽仅能供子职，而此术业何由精。
吾叔念之为慨然，一见自待如父兄。
恐子坐穷竟废弃，亟使就学趋准绳。
况有括苍胡夫子，传道吾里作世程。
执经座下子无忽，子之所须吾其应。
倾囷倒廪略无靳，阔视世俗亲疏情。
我闻此事犹叹息，俗士闻之应骇惊。
近来世道太浇薄，骨肉犹作锱铢争。
故虽有子尚不教，但欲黄金自满籯。
安能推其余，以及异姓忘爱憎。
伟哉吾叔贤，远继文正公之英声。
蒋生其勉之，无使后人独羡孙先生。
漫兴
刘谦吉（清代）

世久弥安拙，时危转仗贫。青云何负汝，白眼却看人。

可叹虞翻骨，应伤宋玉神。几番城郭外，岸帻北湖滨。
同盛明元散步山冈望金华诸洞壑赋示思达思齐思弘思登思逊五生
胡应麟（明代）

五岳长怀济胜才，三山何事问蓬莱。冈头处士龙仍卧，岭外飞仙鹤并来。

积翠中天藏洞府，空青半壁堕池台。翩翩群从俱奇隽，为扫如椽向绿苔。
感讽五首·其四
李贺（唐代）

星尽四方高，万物知天曙。
己生须己养，荷担出门去。
君平久不返，康伯遁国路。
晓思何譊譊，阛阓千人语。
雪中闻雁
刘攽（宋代）

四海困横绝，经年长往来。雪霜空尽力，道路有馀哀。

水宿稻梁薄，云深罗网猜。北方有杀气，缓缓及春回。
留别贾阁老
胡寅（宋代）

熙朝侍从老堂堂，和气如春与物昌。
未见峨冠真楚越，思逢倾盖在潇湘。
放怀缱绻情何厚，忧世艰难话更长。
果有南山求问意，芷兰犹冀袭清芳。
宛陵东峰亭与友人话别
李频（唐代）

坐举天涯目，停杯语日晡。修篁齐迥槛，列岫限平芜。

乱水通三楚，归帆挂五湖。不知从此去，何处是前途。
次韵蔡武子书怀
杨时（宋代）

放形锄色恐成光，斲垩能令鼻不伤。
自信放鱼真得计，却怜挟策亦亡羊。
刃投有间多余地，语到无言辄自忘。
扰扰世纷何足问，松窗终日独彷徨。
句
林震（宋代）

青山有恨花初谢，流水无言草自春。
题金山
韩垂（唐代）

灵山一峰秀，岌然殊众山。盘根大江底，插影浮云间。

雷霆常间作，风雨时往还。象外悬清影，千载长跻攀。
省中苦雨
王禹偁（宋代）

霏霏连昼复连宵，红药苍苔也寂寥。
唯有御沟堤畔柳，拂檐遮槛不胜娇。
雪后游华藏寺
郭翼（元代）

快雪时晴西日微，阴阴碧殿锁林扉。山中白云好留客，枝上野梅寒拂衣。

经床无风花自落，琼田如海鹤争飞。诸郎授简皆能赋，况复东林此会稀。
跋吴西畴东游诗卷
徐集孙（宋代）

两袂薰风过传庐，鸥盟又结向西湖。
东游双幅云烟句，写出江心雁荡图。
赠大司寇赵清溪先生次熊峰太宰韵 其二
罗钦顺（明代）

去来心迹喜双清，官署依然接太平。湖水满时莲正发，圜扉空处草还生。

争看老气凌霄汉，自倚丹衷答圣明。堂后新碑高几许，知公无愧续题名。
正月晦日
李建勋（唐代）

莫倦寻春去，都无百日游。更堪正月过，已是一分休。

泉暖声才出，云寒势未收。晚来重作雪，翻为杏花愁。
无俗念 通仙观作
尹志平（元代）

通仙地僻，向西山深处，倚云栖迹。俯视峰峦千万叠，隔断红尘消息。闲步烟萝，静吟风月，此事何人议。修真上士，更于何处寻觅。一带无尽山川，洞天幽圃，自有神仙域。名利相缠谁得到，难伴清虚闲客。碧洞高眠，清岩稳坐，岂羡王孙宅。我来几度，此中留意多日。
采藤曲效王建体
唐庚（宋代）

鲁人酒薄邯郸围，西河渡桥南越悲。岁调红藤百万计，此古一越无穷时。

去年采藤藤已乏，今年采藤藤转竭。入山十日脱身归，新藤出土拳如蕨。

淇园取竹况有年，越山采藤输不前。今年输藤指黄犊，明年输藤波及屋。

吾皇养民如养儿，凿空为此谋者谁。
方池湛月
陈繗（明代）

水底圆如天上圆，天婵娟映水婵娟。一双玉兔捣复捣，两个嫦娥颠倒颠。

水玉壶间蘋藻地，水晶宫里桂花天。分明照出源头阔，云影天光在眼前。
禅人并化主写真求赞
释正觉（宋代）

劫壶廓空，一句圆通。
苔生玉殿，体露金风。
妙尽不知处，光回还借功。
鉴像之缘而妙触非受，谷神之应而随呼不穷。
千秋岁
晁端礼（宋代）

飞云骤雨。草草成睽阻。寸肠结尽千千缕。别离谁是没，惟我于中苦。最苦是，看奴未足抛奴去。

一句临岐语。忍泪奴听取。身可舍，情难负。纵非瓶断绠，也是钗分股。再见了，知他似得如今否。
庆江检详太夫人
潜放（宋代）

见说团栾醉寿觥，椒盘长近岁峥嵘。
今年腊里欣逢闰，直待春回却举行。
玉楼春（闻笛）
王武子（宋代）

红楼十二春寒恻。楼角何人吹玉笛。天津桥上旧曾听，三十六宫秋草碧。

昭华人去无消息。江上青山空晚色。一声落尽短亭花，无数行人归未得。
丁端叔送牡丹以诗来用韵酬之
陈傅良（宋代）

觉省他年见一班，老从湖海看春颁。
瞻言百里几相及，仰止高春竟莫攀。
每事乞公留上策，不才容我着中间。
一时公论方当路，愁为丝麻弃蒯营。
代昭生朔州客邸作
屈大均（明代）

坐见星河落，思乡寐不成。边风吹鬓尽，朔酒带愁倾。

五岳非予志，双鬟送此生。皇天憎管乐，已矣罢经营。
金陵
曾极（宋代）

凿地破除函谷帝，埋金厌胜郢中王。
兴亡总不关君事，五百年前枉断肠。
新潍见桃杏书事
孙应时（宋代）

今晨明客眼，桃杏照江红。
鸟哢苍山曲，人声翠竹中。
独游空远思，一笑负春风。
便想荆州道，簪花醉渚宫。
开元行
王安石（宋代）

君不闻开元盛天子，纠合儁杰披奸猖。
几年辛苦补四海，始得披好无疽疮。
一朝寄托谁家子，威福颠倒那复理。
那知赤子偏愁毒，只见狂胡仓卒起。
茫茫孤行西万里，偪仄归来竟忧死。
子孙险不失故物，社稷陵夷从此始。
由来犬羊著冠坐庙堂，安得四鄙无豺狼。
太仓过王文肃旧第
阎尔梅（清代）

子夜歌残玉树尘，江南花月变金鳞。
孤帆直挂沧洲去，不吊乌衣巷里人。
迎春花二首 其一
刘敞（宋代）

秾李繁桃刮眼明，东风先入九重城。黄花翠蔓无人顾，浪得迎春世上名。
次韵方叔
方岳（宋代）

江楼识面一跫然，语带烟霞似欲仙。
山雨竟寒清夜约，好风吹落碧云篇。
相逢客路思归日，几立梅花欲暮天。
有兴话诗吾傥住，一蓑须办雪溪船。
摸鱼子 衎石迁居未果，重拈前韵为雁影庵问
周之琦（清代）

认巢痕、一枝初定，禁他客燕双剪。玉河最好嬉晴渌，偏是诗人缘浅。

新句缓。枉付与、春波桥下鸥情眷。会心未远。且回首吾庐，江亭咫尺，绕舍水三面。

君知否？雁影澄潭留惯。衔芦到此应倦。菰蒲叶叶幽寻近，料也雪泥还恋。

尘袂短。又何必、衡云定觅湘南县。归飞羽换。但寄意潘郎，笺传素翼，莫忘旧吟伴。
与子仁登天柱冈，过胡家塘蒪塘归东园四首
杨万里（宋代）

嫩晴无日也无风，政是春光酒样醲。
行到中峰元来觉，回头已度打头峰。
和乐天仇家酒
元稹（唐代）

病嗟酒户年年减，老觉尘机渐渐深。

饮罢醒馀更惆怅，不如闲事不经心。
释奠应令诗 其四
陆倕（南北朝）

硕学如市，高生间出。济济横经，祁祁负帙。文参孔囿，玄游老室。

先易后难，功倍师逸。
和唐韦相国盛山十二咏 其一 宿云亭
韦骧（宋代）

无心固无恋，犹爱宿危檐。况复寻幽客，高情岂易厌。
登荆山诗
桓玄（魏晋）

理不孤湛，影比有津。曾是名岳，明秀超邻。器栖荒外，命契飨神。

我之怀矣，巾驾悄轮。
天台山中十首 其一
释元肇（宋代）

道丧几千载，不复还其淳。强者用诈力，弱者伤夷沦。

芒芒大块中，何人得其真。已矣难重陈，吾将谁与邻。
江夏八咏之五奇章亭
贺铸（宋代）

南津赵佗石，云是昔人舟。
长忙精卫志，不碍长江流。
汴都纪行
汪元量（宋代）

寻僧入相国寺，领客过太师桥。
行到汴隄西畔，柳阴阴处鱼跳。
闻蔡中舍从善南擢
石宝（明代）

交贫已恨眼中稀，谁遣南云拂子衣。神马又逢雷雨变，高鸿宁为稻梁肥。

青春行李三千卷，落日孤桐十几徽。何处别魂销易尽，江郊极目草菲菲。
秋夜
顾禄（明代）

一寒一暑相推移，四序平分秋最悲。山川萧条草木萎，金风淅沥吹罗帷。

夜何长兮昼何促，欲眠不眠叹幽独。楼上寒更声断续，飞蛾翩翩绕残烛。
游天平山
王疏（宋代）

胜景奇踪烂漫游，归鞍欲上重回头。
山禽于我情何厚，逐马声声似见留。
送皇甫协律淮南从事
马戴（唐代）

辟书丞相草，招作广陵行。隋柳疏淮岸，汀洲接海城。

楚樯经雨泊，烟月隔潮生。谁与同尊俎，鸡鸾集虎营。
杨褒忠公墓
叶子奇（明代）

步出城南门，来吊褒忠墓。
墓高三四尺，棠梨已无树。
昔人重忠三，尸祝掞崇宇。
自从兵甲兴，万物散风雨。
碑为攻城炮，屋作临冲柱。
凄凉今日事，岂异金源苦。
冢傍新骨多，狼籍相撑拄。
饥乌啄人肠，飞过淮河去。
古游侠行
陈棣（宋代）

君不见长安侠少儿，臂鹰走狗争轻肥。
一朝遭渠国士知，笑视争镬如水澌。
翘关负重俱细事，拔山扛争焉能为。
横行匈奴十万骑，肯以秘计干阏于。
朝窃晋鄙符，暮解邯郸围。
军中不闻天子诏，向来灞上皆儿嬉。
我有黄石书，孺子漫多奇。
我有欧冶剑，荆卿何足挥。
运筹折冲衽席上，料敌决胜如蓍龟。
世遭右文叹数奇。纵有勇略将安施。
汉皇方受宣室厘，干戈不用包虎皮。
使我不得封万户，恨不生当高祖时。
建康得家书寄元长观梅诗因次其韵
赵鼎（宋代）

东风一纸平安信，闻道黄岗春已来。传语吴生好看客，梅花应似去年开。
池窗
白居易（唐代）

池晚莲芳谢，窗秋竹意深。更无人作伴，唯对一张琴。
城中纪事
吕本中（宋代）

生平足艰窘，可叹不可言。两遭重城闭，再因群盗奔。

今兹所值遇，我岂不与闻。脱身保儿女，恐辜明主恩。

傍徨不忍去，敢计生理存。昨者城破日，贼烧东郭门。

中夜半天赤，所忧惊至尊。是日雪正作，疾风飘大云。

十室九经盗，巨家多见焚。至今驰道中，但行塞马群。

翠华久不返，魏阙横烟氛。都人向天泣，欲语声复吞。

我病未即死，尔来春既分。剥床供晨炊，两眼烟已昏。

岂无好少年，可与共殊勋。志士或不耻，有身期报君。

塞水须塞源，伐木须伐根。子莫笑短拙，荆蛮生伍员。
侍御曾东阳年兄出饯江干留别
邓云霄（明代）

南枝向暖北枝寒，新柳河桥不忍看。国步艰危思奋剑，宦情牢落愧弹冠。

韶光已报三春丽，驿路谁怜九折难。此去听鸡度函谷，向君先借一泥丸。
好事近·今岁度元宵
郭应祥（宋代）

今岁度元宵，随分点些灯火。不比旧家繁盛，有红莲千朵。客来比比办杯盘，餖飣杂蔬果。休羡暗尘随马，与银花铁锁。
甲寅春日江村即事三十首 其十
朱谋㬜（明代）

山静江深岸拥沙，晴丝百尺袅空斜。荒村小犬朝随汲，闲院游蜂晚报衙。

病后僧贻庐岳杖，雨前人寄幔亭茶。竹烟新瓦南窗下，自煮洪厓石乳花。
和郑微之
曾巩（宋代）

故人容下榻，清宴得传杯。
地秀偏宜竹，天寒未见梅。
云林千嶂出，烟艇一帆开。
且醉休言别，归期信召催。
朱竹垞师招同魏水村孙执升陆眉州集李云连书楼分得水字
柯煜（清代）

东风亦多情，吹涨一篙水。招邀虹月舟，竞向春波舣。

振衣问书楼，登蹑跬步耳。恍从丹梯来，已入青霞里。

我师玉局翁，音问违一纪。兹辰独何幸，乃获操杖几。

主人营丘仙，矍铄殊自喜。目惟辨罍洗，腹惟贮图史。

两翁互抵掌，谈笑忘彼是。妙析天地初，旁通百家旨。

诸贤各潇洒，语不挂朝市。壶觞方递陈，竹肉亦清美。

斟酌随浅深，应对见条理。向来文字饮，徵逐安足比。

诗成识日月，后会良可俟。
蒋公桧呈淮南运使金部
郭祥正（宋代）

淮南庭中有苍桧，仰视团团翠为盖。直干每容鸾凤栖，盘根深压鲸鳌背。

北风夜作兵阵声，恐取蛟龙斩天外。呼童出屋为我窥，摩飐清阴月光碎。

问谁植之前蒋公，得地倏经三十载。不同种杏上青天，正似甘棠有遗爱。

使华今复见公孙，太平事业钟一门。祖庙冠盖渐尘土，却嗟此桧春长存。

孤高岂忘栽培力，秀发兼承造化恩。已看枝叶饱霜露，终作栋柱扶乾坤。

新诗编联尽珠玉，光大先烈听篪埙。更忆丹青妙画手，进入明堂逢至尊。
八翁吟十首 其一
张载（魏晋）

步虚声里八奇翁，八奇须信古英雄。宾朋未散山翁醉，听歌同入醉乡中。
十二月十七日宰执率百官请大行皇帝谥于南郊
魏了翁（宋代）

遇雨权将屋作坛，昊天神主位中閒。
吉凶异制今参用，今古殊宜亦并班。
书事
陆游（宋代）

关中父老望王师，想见壶浆满路时。
寂寞西溪衰草里，断碑犹有少陵诗。
和志道送行韵
吴芾（宋代）

圣君图治事如何，但见风云气象和。
公似一夔奚翅足，我如乘象岂加多。
西郊索索飘黄叶，南浦鳞鳞起绿波。
今日邮亭休恨别，行看麻制草銮坡。
八月十五夜月二首 其一
杜甫（唐代）

满目飞明镜，归心折大刀。转蓬行地远，攀桂仰天高。

水路疑霜雪，林栖见羽毛。此时瞻白兔，直欲数秋毫。
满江红
吴潜（宋代）

“对一川平野，数间茅屋”九字分韵，以饯行色，盖反骚也。余得对字，就赋。

把手西园，有山色、波光相对。金马客，明朝飞棹，水肥帆驶。问我年华旬并七，异乡时景春巴二。最堪怜、游子送行人，垂杨外。

聊小小，旌旗队。聊且且，笙歌载。正冥＿烟雨，许多情态。南北枝头犹点缀，东西玉畔休辞避。待莼鲈、归思动西风，相携未。
观潮
项安世（宋代）

张王偏宜月，雄豪更得秋。
岸头浑破胆，浪里有行舟。
秋江夜泊
梁绘（明代）

苦绪离怀静夜分，素琴聊以抚湘君。一天江色鱼吞月，万里秋声雁入云。

静悟宦场官亦梦，力攻愁垒酒能军。维舟未觉依山树，落叶萧萧不可闻。
早春寄京师白虚室先生
刘绩（明代）

帝城佳气接烟霞，草色芊芊紫陌斜。
霁雪未消双凤阙，春风先陌五侯家。
歌钟暗度新丰树，游骑晴骄上苑花。
独有扬雄才思逸，应传丽句满京华。
山出云
张胜之（唐代）

片云初出岫，孤迥色难亲。盖小辞山近，根轻触石新。

飘飖经绿辞，明丽照晴春。拂树疑舒叶，临流似结鳞。

从龙方有感，捧日岂无因。看取为霖去，恩沾雨露均。
哭无逸兄三首 其三
谢薖（宋代）

溪堂载酒地，无复故人车。败壁龙衣委，荒畦马齿疏。

凄凉闭关赋，沦落广微书。但有清风在，时时为扫除。
溪上踏月调方容
杨士凝（清代）

明月出树间，良夜气以静。溪水鸣潺潺，柔浪撼倒景。

吾徒乃无事，投足避闾井。故人送柴门，有烛未须秉。

穿汀互歌答，花径曲于绠。碧海流清光，搜奇刻妆靓。

造化无停机，变态在俄顷。林深杂渔唱，不异太古永。

名浮何足竞，蹙蹙究靡骋。神役中动摇，就儒耻进幸。

诗书散左右，字字尽斫郢。微言立根株，内固则外屏。

惟我二三子，相对心耿耿。交病还交攻，自励诚自幸。

悔尤何穷斯，掩德讵一眚。波澜触尘网，谐笑蹈语阱。

林杪落梵钟，流响发深省。爽气涤酒肠，野色洗诗境。

感愤机两忘，风露戛衣冷。一啸溪光溶，归路散人影。
次韵张生
吕本中（宋代）

密庵居士渠不识，齿发则衰心未然。樽下不知公子贵，酒中差未孟生贤。

已吞舌本三千丈，却住人间五百年。触忤风光君莫怪，棒头无地可逃禅。
和孙秀才醉中二首 其二
华镇（宋代）

吾邻有达士，时得问话言。寄身杯酒间，万事不复论。

大嚼青精饭，高岸白纶巾。愧非伯伦伴，辜此羲轩民。
甲子七月廿二日忽坐后闻弹鹤
袁士元（元代）

鹤立高枝暂尔安，无情荡子弹金丸。老来还有冲霄志，莫作投林倦翮看。
邛州西岩轩阁陋甚抡仲知府舍人侍殿撰公来游
郭印（宋代）

鹤山争揽胜，此地独超然。
秀巘修屏立，枯崖半屋悬。
团云饶翠竹，鸣玉落清泉。
自得高人赏，佳名日益传。
竹湖李内翰哀诗二首 其二
刘克庄（宋代）

自古稀全传，于今独重名。羞蒙彼相力，宁伴此君清。

加璧犹坚卧，支筇或散行。过江不大用，汪李两端明。
贫交行
田茂遇（清代）

古人不贫才不老，今人贫乃伤怀抱。古人结交重青云，今人弃置同秋草。

今古人情何太殊，我来仗剑邯郸道。邯郸城中游侠多，邂逅相逢意气好。

腰间脱剑且按歌，尊中有酒复倾倒。上堂拜母下揖嫂，与子缝裳复剥枣。

君不见古来英雄不用为佣保，叩角行歌石皓皓。
和鲜于子骏益昌官舍八咏 柏轩
苏辙（宋代）

筑室城市间，移柏南涧底。
山林夙所尚，封植聊自寄。
崎岖脱岩石，拥塞出棼翳。
上承清露滋，下受寒泉惠。
秋来采霜叶，咀嚼有余味。
苦涩未须嫌，愈久甘如荠。
避地伤春六绝句 其三
葛立方（宋代）

枯藤六尺步长阡，客里韶光绝可怜。好著青枫重试火，西阳三日突无烟。
京兆府试目极千里
刘得仁（唐代）

献赋多年客，低眉恨不前。此心常郁矣，纵目忽超然。

送骥登长路，看鸿入远天。古墟烟幂幂，穷野草绵绵。

树与金城接，山疑桂水连。何当开霁日，无物翳平川。
简僧求秦望山拄杖
陆游（宋代）

老病龙钟不自持，饱知藤杖可扶衰。明朝欲入天台去，试就高人乞一枝。
临江仙
韩世忠（宋代）

冬看山林萧疏净，春来地润花浓。少年衰老与山同。世间争名利，富贵与贫穷。
荣贵非干长生药，清闲是不死门风。劝君识取主人公。单方只一味，尽在不言中。
初冬社集甘露阁
顾大猷（明代）

严风动树转新寒，系马招提木叶干。
钟鼓还鸣梁殿阁，壶觞雅集晋衣冠。
江枯白雁芦初断，地古青莲露已残。
总是空门无去住，赋诗行酒尽余欢。
湘妃庙
吴允禄（明代）

帝子别兮椒房，从六龙兮炎荒。望苍梧兮隔潇湘，君不见兮空断肠。

秋风起兮洞庭波，蛟螭出没兮猿狖多。兰佩芳兮日夕，君不返兮奈何。

血泪兮潺潺，滴幽篁兮成斑。愿从君兮溟漠，魂徘徊兮江干。

往古兮来今，山高兮水深。俨仪容兮后饬，崇庙祀兮孤岑。
雨中酬诸君见过
陈凤（明代）

久雨空堂静，高人载酒过。
布袍同濩落，长铗任悲歌。
水气浮高柳，秋容入败荷。
明朝是九日，无菊欲如何。
入新都访汪司马伯玉八首 其一
胡应麟（明代）

芳时忽不乐，怅然思美人。美人天都上，宫阙何嶙峋。

手把瑶华草，远寄越江濆。念欲往从之，弱水不可亲。

愧无晨风翼，寤寐怀苦辛。
寄鹤田
张蕴（宋代）

鹤向孤山去未归，片云竹雁与心期。
新诗不着工夫得，雪外看花独立时。
湘妃怨 其二
曹勋（宋代）

风凄凄兮山之阻，云溟溟兮湘之浦。落日黄兮明月辉，古木苍烟号兕虎。
拟陆士龙为顾彦先赠妇往返四首次原韵 其三
顾瑗（清代）

泥新燕不巢，茧老蚕自萦。闭目少今觌，扪心增往情。

秦中昔丧乱，时危地匪灵。曲池既已平，高台亦已倾。

矧我倦孤馆，沈思浩欲盈。谁向支机石，潜照牵牛星。
寄尹叔 其一
李正民（宋代）

来往三吴几度春，星星华发镜中新。厌餐柯岭冷毛羜，急趁松江雉尾莼。

东海且垂任子钓，西风尚畏庾公尘。二千石禄惭非称，未作隳官谢病人。
喜西岗桥成并书邦美东西桥记后
刘宰（宋代）

西岗水与洮湖通，脩梁自昔横西东。百年兴废人不同，谁其记者竹庵翁。

喜君架木续前功，朝曦夕照明垂虹。地脉不断和气钟，纡朱曳紫还家风。

邂逅归来一亩宫，幽花野草迷青红。躬耕会有年谷丰，笑咏五柳卑扬雄。

可但日高花影重，罗帷醉起酣笙钟。
湖舟即事
顾逢（宋代）

楼阁青山里，阑干几处凭。
乐同湖上酒，清在坐中僧。
水影飞双蝶，风声磨一鹰。
夕阳堪入画，金蚓走春冰。
巴阳夜泊
施敬（明代）

独棹三巴夜，秋高片月孤。
滩声将客梦，万里下东吴。
绝句六十四首
张伯端（宋代）

道自虚无生一炁，便从一炁产阴阳。
阴阳再合生三体，三体重生万物昌。
浣溪沙 相州西南善应，洹水所从出，风物绝
元好问（金朝）

湖上春风散客愁。芳洲烟景记曾游。人家浑似玉溪头。杨柳青旗酤酒市，桃花流水钓鱼舟。红尘鞍马几时休。
别吕守三首
黄公度（宋代）

自此调元去，人今卧辙同。
棠阴闽岭外，星传浙江东。
四月黄梅雨，千山荔子风。
离亭独归处，回首意无穷。
题牡丹
卢士衡（唐代）

万叶红绡剪尽春，丹青任写不如真。

风光九十无多日，难惜尊前折赠人。
咏凌霄花
舒岳祥（宋代）

凌空千尽走龙蛇，隐映柴门野老家。
拚把长缨縻落月，乱飘丹粉染晴霞。
猿猴升惯能收药，蝴蝶低飞不到花。
最爱豹林种处士，紫英香里岸乌纱。
摸鱼儿·惜春归
黄机（宋代）

惜春归、送春惟有，乱红扑蔌如雨。乱红也怨春狼藉，搵得泪痕雨数。肠断处。更唤起、琼鹊催发长亭路。征鞍难驻。但脉脉含颦，嗔人底事，刚爱逐春去。阑干凭，芳草斜阳凝伫。愁连满眼堰树。?鬆不理金钗溜。鸾镜一奁香雾。花谁主。怅□□、玉容寂寞春知否。单衣懒御。任门外东风，流莺声里，尽日搅飞絮。
送景思
朱松（宋代）

司祀名郎下紫宸，王师载主尚时巡。丕承配极威灵在，对越垂休命秩新。

幽梦想多春草句，清江为洗涅衣尘。行观前席来宣室，可但从容问鬼神。
次韵和同时到院
韦骧（宋代）

各沿台檄会平番，萍水金溪隔万山。两处相期仗官驿，一时交际到江关。

如何远趾符同甚，岂是诚心吻合间。案牍牵仍毋易视，囚情未得莫优閒。
九峰
阮阅（宋代）

九峰深处是禅关，依旧居人说了然。
一句本来男女话，当时应为灌溪传。
赠施仙姑
施肩吾（唐代）

缥缈吾家一女仙，冰容虽小不知年。

有时频夜看明月，心在嫦娥几案边。
题雪庄和尚小照
汪天与（清代）

雪庄开士居云舫，三十馀年不下山。何事尘缘消未尽，尚留面目在人间。
杨柳枝
温庭筠（唐代）

馆娃宫外邺城西，
远映征帆近拂堤。
系得王孙归意切，
不同芳草绿萋萋。
端午
彭汝砺（宋代）

日上天心直，风生水槛寒。羁穷念时节，草次具盘餐。

买药知衰病，开樽得小欢。醉怀江国味，拨棹倚江干。
读故许昌薛尚书诗集
郑谷（唐代）

篇篇高且真，真为国风陈。澹薄虽师古，纵横得意新。

翦裁成几虽，唱和是谁人。华岳题无敌，黄河句绝伦。

吟残荔枝雨，咏彻海棠春。李白欺前辈，陶潜仰后尘。

难忘嵩室下，不负蜀江滨。属思看山眼，冥搜倚树身。

楷模劳梦想，讽诵爽精神。落笔空追怆，曾蒙借斧斤。
木兰花慢 江行晚过北固山
蒋春霖（清代）

泊秦淮雨霁，又灯火、送归船。正树拥云昏，星垂野阔，暝色浮天。

芦边夜潮骤起，晕波心、月影荡江圆。梦醒谁歌楚些，泠泠霜激哀弦。

婵娟。不语对愁眠。往事恨难捐。看莽莽南徐，苍苍北固，如此山川。

钩连。更无铁锁。任排空、樯橹自回旋。寂寞鱼龙睡稳，伤心付与愁烟。
楚眺
王廷陈（明代）

眺迥临高阁，江湘万里馀。草边云梦猎，花下武陵渔。

白日山川气，清秋水竹居。仙踪同霸业，消歇总愁予。
杂感十首以野旷沙岸净天高秋月明为韵
陆游（宋代）

入东多名山，天台连四明。
路穷寺门出，林阙溪桥横。
岂无一月间，结束与子行。
会拣最幽处，煨芋听雪声。
太湖石狮子笔架
方一夔（宋代）

忆昔金仙去后遗双狻，化作双玉南海边。洞庭山鬼逐不得，夜吼云根今几年。

先生曾作橘洲客，屡撼梧桐怖龙伯。携归深山动光彩，黑貙缩爪罴藏迹。

烂烂眼有百步威，安眠不动镇书帷。自惭四座无长物，烦护老颖书中□。

醉墨淋漓日千幅，毫端犹带湖光绿。怜渠骏猛助奇怪，他日相从校天禄。
野眺有感
释绍嵩（宋代）

流落复蹉跎，生崖总几何。
羁游故交少，归思夜深多。
纵目怀青岛，遥天浸白波。
谁令贪眺睡，到处被诗磨。
次韵王巩留别
苏辙（宋代）

决策归田岂世情，网罗従此脱余生。
请君速治鸡黍具，待我同为沮溺耕。
秋社相従醵钱饮，日高时作叩门声。
茅庐但恐非君处，籍籍朝中望已倾。
沁园春·万里戌边
李曾伯（宋代）

万里戌边，八载去家，始遂一归。怅中年早历，虎头兵幕，平生屡建，豹尾神旗。岂得闲身，毋庸多议，感荷九重渊听知。当时事，似狂澜欲倒，孰障东之。天教狂虏灰飞。更莫问儿郎存血衣。把雪裘霜帽，绝交楚徼，雨蓑风笠，投老吴矶。径与松荒，人同鹤在，交友晓天星样稀。从今去，共麴生相约，愿乐清时。
云峰
赵时韶（宋代）

淡似衡山雾已开，浓如雨意黯阳台。
黄错天际迷归鸟，错认林梢不下来。
咏白鸥兼嘲别者诗
何逊（南北朝）

可怜双白鸥。
朝夕水上游。
何言异栖息。
雌住雄不留。
孤飞出潊浦。
独宿下沧洲。
东西从此别。
影响绝无由。
升堂颂古五十二首 其二十八
释怀深（宋代）

羚羊挂角时，个事绝毫釐。既能通一线，方便有高低。
寄怀尊师
胡宿（宋代）

多年疏法集，长夏忆斋房。桐雨生苔净，杉风坐石凉。

真茶烹涧溜，满饭取天香。何日挥冠冕，相期作道场。
点绛唇·嫩绿娇红
黄公度（宋代）

嫩绿娇红，砌成别恨千千斗。短亭回首。不是缘春瘦。一曲阳关，杯送纤纤手。还知否。凤池归後。无路陪尊酒。
和许晓东宴杜陵草堂及游小天竺诗韵二首 其一
缪焕章（清代）

江左风流继玉台，草堂祠畔又衔杯。欣逢寿老悬弧日，共迓元衔小队来。

川合东西凭想像，酒争滕薛互迟回。粲花妙舌生花笔，公本登高作赋才。
夏日闲居作四声诗寄袭美 平上声
陆龟蒙（唐代）

朝烟淹楼台，晚雨染岛屿。渔童惊狂歌，艇子喜野语。

山容堪停杯，柳影好隐暑。年华如飞鸿，斗酒幸且举。
拟寒山寺 其八十三
释怀深（宋代）

心王不自明，便被六贼扰。见色已昏迷，闻香即颠倒。

功德与法财，尽底遭劫了。只因无慧力，贫穷三恶道。